Document ID: 31991L0376

ΟΔΗΓΙΑ ΤΗΣ ΕΠΙΤΡΟΠΗΣ της 25ης Ιουνίου 1991 που τροποποιεί την οδηγία 86/109/ΕΟΚ για τον περιορισμό της εμπορίας σπόρων προς σπορά ορισμένων ειδών κτηνοτροφικών φυτών, ελαιούχων και κλωστικών φυτών, στους σπόρους προς σπορά που έχουν πιστοποιηθεί επίσημα ως "βασικοί σπόροι" ή "πιστοποιημένοι σπόροι" (91/376/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 66/401/ΕΟΚ του Συμβουλίου της 14ης Ιουνίου 1966 περί εμπορίας σπόρων προς σπορά κτηνοτροφικών φυτών (1), όπως τροποποιήθηκε τελευταία από την οδηγία 90/654/ΕΟΚ (2), και ιδίως το άρθρο 3 παράγραφος 3,
την οδηγία 86/109/ΕΟΚ της Επιτροπής (3), όπως τροποποιήθηκε από την οδηγία 89/424/ΕΟΚ (4), και ιδίως το άρθρο 3,
Εκτιμώντας:
ότι η οδηγία 66/401/ΕΟΚ επιτρέπει την εμπορία βασικών σπόρων, πιστοποιημένων σπόρων και εμπορικών σπόρων ορισμένων ειδών κτηνοτροφικών φυτών-
ότι το άρθρο 3 παράγραφος 3 της οδηγίας 66/401/ΕΟΚ παρέχει την άδεια στην Επιτροπή να απαγορεύει την εμπορία σπόρων που δεν έχουν πιστοποιηθέι επίσημα ως "βασικοί σπόροι" ή "πιστοποιημένοι σπόροι"-
ότι, κατά συνέπεια, η οδηγία 86/109/ΕΟΚ, μεταξύ άλλων, περιορίζει την εμπορία σπόρων ορισμένων ειδών κτηνοτροφικών φυτών στους σπόρους που έχουν επίσημα πιστοποιηθεί ως "βασικοί σπόροι" ή "πιστοποιημένοι σπόροι"-
ότι για ορισμένα είδη που αναφέρονται στην οδηγία 86/109/ΕΟΚ ο περιορισμός αυτός της εμπορίας εφαρμόζεται από την 1η Ιουλίου 1991- ότι προκύπτει πως για ορισμένα από τα είδη αυτά τα κράτη μέλη δεν θα είναι σε θέση κατά την ημερομηνία αυτή να παράγουν επαρκείς ποσότητες βασικών σπόρων και πιστοποιημένων σπόρων για να ικανοποιήσουν τη ζήτηση σπόρων στο εσωτερικό της Κοινότητας-
ότι, εντούτοις, τα κράτη μέλη που έχουν επίσημα αποδεχθεί ποικιλίες των σχετικών ειδών πρέπει να ενθαρρύνουν την παραγωγή σπόρων αυτών των ειδών ώστε να πιστοποιηθούν επίσημα ως "βασικοί σπόροι" ή "πιστοποιημένο σπόροι"-
ότι η Επιτροπή θα διερευνήσει τους κατάλληλους τρόπους για την ενθάρρυνση της εμπορίας των σπόρων που θα παραχθούν-
ότι πρέπει, συνεπώς, να προβλεφθούν ορισμένες μεταβατικές ρυθμίσεις μέχρι να παραχθούν επαρκείς ποσότητες βασικών σπόρων και πιστοποιημένων σπόρων αυτών των ειδών-
ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Σπόρων προς Σπορά και Γεωργικών, Δενδροκηπευτικών και Δασικών Φυτών προς Φύτευση,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 86/109/ΕΟΚ τροποποιείται ως εξής:
1. Το άρθρο 3 αντικαθίσταται από το ακόλουθο κείμενο:
"Άρθρο 3
Τα κράτη μέλη ορίζουν ότι από την 1η Ιουλίου 1991 απαγορεύεται να τεθούν σε εμπορία οι σπόροι των ειδών:
- Alopecurus pratensis L. - αλωπέκουρος ο λειμώνιος - Arrhenatherum elatius (L) Beauv.
ex JS et K.B. Presl - βρώμη η υψηλή - Bromus catharticus Vahl - βρώμη - Bromus sitchensis Trin. - βρώμη Αλάσκας - Lupinus luteus - λούπινο το κίτρινο εκτός από τις πικρές ποικιλίες - Lupinus angustifolius L. - λούπινο το στενόφυλο - Poa nemoralis L. - πόα η δασική - Trisetum flavescens (L.) Beauv. - τρίσετο το κίτρινο (βρώμη) - Phacelia tanacetifolia Benth. - φακέλια η αγρία - Sinapis alba L. - σινάπι το λευκό
εάν δεν έχουν πιστοποιηθεί επίσημα ως "βασικοί σπόροι" ή "πιστοποιημένοι σπόροι"."
2. Προστίθεται το ακόλουθο άρθρο:
"Άρθρο 3α
1. Εάν η παράγραφος 5 δεν περιέχει διαφορετική διάταξη, τα κράτη μέλη ορίζουν ότι από την 1η Ιουλίου 1991 μπορούν να τεθούν σε εμπορία μόνο εφόσον έχουν πιστοποιηθεί επίσημα ως "βασικοί σπόροι" ή "πιστοποιημένοι σπόροι" οι σπόροι των ειδών:
- Agrostis canina L - άγρωστη του κυνός - Festuca ovina L - φεστούκα η κτηνοτροφική - Lupinus albus L - λούπινο το λευκό, πικρές ποικιλίες - Lupinus luteus L - λούπινο το κίτρινο - Trifolium alexandrinum L - τριφύλλιο Αλεξανδρείας - Trifolium incarnatum L - τριφύλλιο το σαρκόχρουν - Trifolium resupinatum L - τριφύλλιο το αγέρωχο - Vicia sativa L - βίκος ο ήμερος - Vicia villosa Roth - βίκος ο δασύφυλλος, βίκος της Gerdagne
2. Τα κράτη μέλη ανακοινώνουν στην Επιτροπή, πριν από την ημερομηνία που αναφέρεται στην παράγραφο 1, την ποσότητα των σπόρων των ειδών που αναφέρονται στην παράγραφο 1 που απαιτείται για σπορά στην επικράτειά τους πριν από τις 31 Δεκεμβρίου 1991, εφόσον είναι πιθανόν να μην καλυφθεί η ποσότητα αυτή από τη διαθέσιμη ποσότητα σπόρων που έχουν πιστοποιηθεί επίσημα ως "βασικοί σπόροι" ή "πιστοποιημένοι σπόροι".
3. Τα κράτη μέλη που έχουν ανακοινώσει στην Επιτροπή, σύμφωνα με την παράγραφο 2, την ενδεχόμενη ποσότητα προς αποθεματοποίηση σπόρων που έχουν επίσημα πιστοποιηθεί ως "βασικοί σπόροι" ή "πιστοποιημένοι σπόροι":
- συλλέγουν όλα τα διαθέσιμα στοιχεία που αφορούν την προσαρμογή στα εδάφη τους των ποικιλιών των σχετικών ειδών τα οποία απαριθούνται στον κοινό κατάλογο των ποικιλιών των γεωργικών φυτών και ενημερώνουν αμέσως την Επιτροπή, το αργότερο έως την 1η Οκτωβρίου 1991,
- ενθαρρύνουν τη διατήρηση των υπαρόντων οικοτύπων των σχετικών ειδών για να ικανοποιηθούν οι όροι της επίσημης αποδοχής τους ως ποικιλιών.
4. Τα κράτη μέλη που έχουν αποδεχθεί επίσημα ποικιλίες των σχετικών ειδών ενθαρρύνουν την παραγωγή σπόρων των ποικιλιών αυτών για επίσημη πιστοποίηση ως "βασικών σπόρων" ή "πιστοποιημένων σπόρων". Η Επιτροπή θα αναζητήσει τους κατάλληλους τρόπους για να ενθαρρύνει την εμπορία των σπόρων που θα έχουν παραχθεί με τον τρόπο αυτό.
5. Επιτρέπεται η άδεια στα κράτη μέλη που αναφέρονται στην παράγραφο 3 να επιτρέψουν να τεθεί σε εμπορία, μέχρι τις 31 Δεκεμβρίου 1991, ποσότητα σπόρων που έχουν επίσημα ελεγχθεί ως "εμπορικοί σπόροι" η οποία θα καλύπτει την διαπιστούμενη έλλειψη σύμφωνα με την παράγραφο 2. Εκτός από τις πληροφορίες που απαιτεί το παράρτημα IV της οδηγίας 66/401/ΕΟΚ, η επίσημη ετικέτα αναφέρει:
- τον δηλωμένο τύπο του σχετικού υλικού και
- ότι οι σπόροι προορίζονται αποκλειστικά για το σχετικό κράτος μέλος.
6. Σε περίπτωση που θα διαπιστωθούν ελλείψεις μετά τις 31 Δεκεμβρίου 1991 εφαρμόζονται οι διατάξεις του άρθρου 17 της οδηγίας 66/401/ΕΟΚ."
Άρθρο 2
Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Ενημερώνουν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
Άρθρο 3
Η παρούσα οδηγία απευθύνεται στα κράτη μέλη. Βρυξέλλες, 25 Ιουνίου 1991.

Labels: 3
17
6